  Майя Бывальцева Ижкарын нырысетӥ дышетӥсьлы синпелет пуктыны быгатозы. Со сярысь тодмо луиз кар администрациысь историен но лулчеберетэн герӟаськем синпелетъёсты утьыны, урамъёслы, пролкаослы но дугдылонниослы нимъёс сётыны но воштыны юрттонъя ӧрилэн кенешоназ 31-тӥ коньывуонэ. Ӧрилэн ёзчиосыз — Ижкарлэн дано кунмуртъёсыз, архитекторъёс, историкъёс, музейёсын, лыдӟиськонниосын, архивъёсын ужасьёс, Кар думаысь депутатъёс но администрациысь ёзэтъёслэн ыстэм муртъёссы — синпелетэз пуктонлы дурбасьтӥзы. Али синпелетэз пуктыны инты быръёнъя ужась группа кылдытыны чаклало. Со сяна, устозэ эскизэз шараянъя конкурс ортчытозы. Пусъёмы, нырысетӥ дышетӥсьлы синпелет пуктон сярысь Ижкарын 2010-тӥ арысен верасько ни. Сыӵе кичӧлтон сётӥз 22 номеро лицейлэн кивалтӥсез Николай Халиуллин (карысь Шор площадьын Ижиклы синпелет пуктонлэн кичӧлтӥсез — ред.). Со выллем ӵектонъёсын озьы ик вераськылӥзы Удмуртиысь кивалтэтлэн мер огазеяськонъёслэн ыстэм муртъёссы. 2013-тӥ арын Ижкарысь дышетскисьёс пӧлын устоез эскизъя конкурс ортчытӥзы, но азьланяз малпанэз вунэтӥзы. Нялтас вераса, синпелетэз пуктон интыос пӧлын вераллязы Пушкинской но Киров ульчаос вожысь Чияпу скверез. Тегъёс: Лулчеберет Ижкар Удмуртия синпелет дышетӥсьёс  